Fundació Palau. Centre d'Art. Caldes d'Estrac

Exposició 'Signes i escriptures. Col·lecció Suñol Soler'
2022-05-28 12:00 - 2022-09-18 00:00 (Europe/Madrid) | Fundació Palau
‘Signes i escriptures’ és una exposició col·lectiva produïda per la Fundació Suñol que pretén emfatitzar el paper del signe i l’escriptura en les arts plàstiques de la segona meitat del segle XX, tot traçant un recorregut descriptiu d’aquestes aplicacions simbòliques a través d’una selecció d’obres de la Col·lecció Suñol Soler.
L’exposició es divideix en quatre apartats i evoluciona del signe més indesxifrable a l’escriptura més llegible. En les obres seleccionades, el missatge se’ns presenta de vegades explícit, d’altres suggerit, alguns cops amb referències textuals o gràfiques, però sempre a través d’elements iconogràfics que reflecteixen la interacció de cada artista amb cada espectador, a través de llenguatges visuals que fan servir el signe, la lletra, l’alfabet, la paraula o l’escriptura com a part de la seva formulació estètica. La finalitat de l’exposició és posar de manifest el paper del signe i l’escriptura en l’art del segle XX com a estructura del pensament i mitjà d’expressió de l’artista.
Artistes:
Antoni Tàpies, Robert Llimós, Joan Rabascall, Evru/Zush, Giuliano Menegon, Joana Cera, José Luis Alexanco, Sergi Aguilar, Eduardo Chillida, Miguel Salinas, Manuel Millares, Antoni Socías, Carmen Calvo, Darío Villalba, Ignasi Aballí, Jordi Tolosa, Fina Miralles, Jordi Sabaté, Ramon Parramon, José Manuel Broto, Jordi Teixidor, Alighiero Boetti, Miralda, Lawrence Weiner, Federico Guzmán i Carlos Pazos

Visites comentades a l’exposició:
Diumenge 17 de juliol a les 12:00h. I diumenge 31 de juliol i diumenge 21 d’agost. A les 11:30h.
Preu 6 € per persona. Inscripcions al telèfon 93 791 35 93 o mitjançant l’adreça de correu fp.info@fundaciopalau.cat
Activitat familiar:
Diumenge 17 de juliol a les 11.00 h, taller familiar ‘Quan la lletra es fa art’, a càrrec de l’artista Jordi Tolosa

‘Signes i escriptures’ es podrà veure a la Fundació Palau fins al 18 de setembre de 2022. L’exposició forma part del Programa d’Exposicions Itinerants del Departament de Cultura de la Generalitat de Catalunya.

Exposició 'Guillem Viladot / Felipe Boso: la descoberta concreta'
2022-07-07 19:00 - 2022-10-02 14:00
Exposició en el marc del festival Poesia i +, ubicada a la planta 1 de l’exposició permanent de la Fundació Palau.
Guillem Viladot (1922-1999) i Felipe Boso (1924-1983) són dos noms destacats de la poesia experimental europea que van mantenir una relació epistolar intensa. Tots dos van descobrir la poesia concreta a finals dels anys seixanta i van articular una obra pròpia que alhora enllaçava amb els principals corrents de l’avantguarda poètica internacionals. Viladot des de Barcelona i Felipe Boso des d’Alemanya —on es va traslladar a finals dels seixanta des de la seva Palència natal—, van fer servir la tipografia per generar una nova poesia que superés les limitacions de la poesia tradicional i abordés les tècniques i les estètiques del seu present. En el marc de l’Any Viladot, presentem aquesta petita exposició que posa en diàleg la poesia concreta d’aquests dos poetes i que subratlla les seves coincidències.
La poesia concreta va néixer a la primera meitat dels anys cinquanta simultàniament al Brasil i a Alemanya. Van ser els autors del grup Noigandres (Augusto de Campos, Décio Pignatrari, Haroldo de Campos) i l’autor suís nascut a Bolívia Eugen Gomringer els que van fer els primers passos per crear un tipus de poesia internacional basada en el vessant matèric de la llengua (les lletres, la tipografia) i una nova sintaxi (la disposició en l’espai) per superar tota mena de fronteres i possibilitar una lectura immediata i universal. Ja als anys seixanta, l’explosió de la poesia concreta era evident a Europa, Amèrica i el Japó: exposicions, llibres i tota mena d’edicions evidenciaven una xarxa internacional de poetes que compartien obres i idees d’una banda a una altra.
Guillem Viladot i Felipe Boso van ser dos autors d’aquesta xarxa internacional. Es van amarar de les idees que circulaven en els cercles de la poesia concreta, així com les de la poesia visual i la poesia experimental en general, i van participar amb entusiasme d’una manera de fer que obria moltes possibilitats per a la poesia. A banda de la creació pròpia, tant Viladot com Boso van ser instigadors de diversos projectes editorials, alguns d’ells no realitzats, com l’antologia de poemes concrets de Felipe Boso que havia d’editar Lo Pardal i que es publicaria quasi trenta anys després, el 2008. Ara tornem a acarar tots dos autors, amb la voluntat d’evidenciar el paper cabdal que van tenir en la difusió de la poesia concreta i les complicitats que compartien.

Exposició 'Soon in Tokyo i la imatge del POESIA I + (2013-2022)'
2022-07-07 19:00 - 2022-10-02 19:00
Exposició en el marc del festival Poesia i +, ubicada a la sala Artigues de la Fundació Palau.
Un crit, una reivindicació desesperada i valenta que exigeix un món amb més poesia. El lema + POESIA SI US PLAU ha transcendit els espais de la campanya i la imatge del POESIA i+; en comptes d’un eslògan o un simple transmissor d’informació, avui és part de l’ADN del festival i recull l’actitud transgressora de Palau i Fabre, així com la voluntat del festival d’estendre arreu el poder transformador de la poesia. Des de 2013, la imatge de cada any desenvolupa el lema a partir d’un concepte diferent, amb l’objectiu de definir de manera transversal cada edició, també en estret diàleg amb la línia de programació. Al llarg d’aquests anys, l’agència Soon in Tokyo s’ha encarregat de dotar el festival d’una identitat pròpia que servís també per reflexionar sobre el món que ens envolta. L’exposició traça un recorregut per aquestes deu edicions a través dels cartells i dels diversos elements produïts, alguns en col·laboració amb artistes com Biel Capllonch, Cristina Daura i Frederic Amat.
La mostra es pot visitar de manera gratuïta fins al 2 d’octubre de 2022.
